Diari Oficial de la Generalitat Valenciana


Sumari del DOGV 6105, del 18-09-2009 (2009/10007)

REIAL DECRET 1367/2009, de 31 de juliol, sobre canvi de titularitat de les actuacions planificades entre Vilanova d'Alcolea i la Jana a favor del Ministeri de Foment.
----------------------------------------------------------------------------------------------------------------------------------------------------------------------

### Dades del document

Número de DOGV
:   6105

Data del DOGV
:   18-09-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/10459


Data del document
:   31-07-2009

Organisme emissor
:   Ministeri de Foment

Tipus de document
:   Reial decret

Descriptors 

:   * Jana, la
    * Vilanova d'Alcolea
    * administració central
    * construcció de carreteres
    * legislació
    * xarxa de carreteres

REIAL DECRET 1367/2009, de 31 de juliol, sobre canvi de titularitat de les actuacions planificades entre Vilanova d'Alcolea i la Jana a favor del Ministeri de Foment. [2009/10717]  
La Llei 25/1988, de 29 de juliol, de Carreteres, en l'article 4.2, disposa que la xarxa de carreteres de l'Estat podrà modificar-se mitjançant un reial decret a proposta del ministre d'Obres Públiques i Urbanisme, actualment de Foment, pel canvi de titularitat de carreteres existents en virtut d'un acord mutu de les administracions públiques interessades.  
Per la seua banda, l'article 12 del Reglament General de Carreteres, aprovat pel Reial Decret 1812/1994, de 2 de setembre, exigeix la incoació i tramitació de l'expedient oportú, que, junt amb l'acord de les administracions interessades, el ministre de Foment elevarà al Govern per a l'aprovació per un reial decret i la modificació consegüent de la xarxa de carreteres de l'Estat.  
El Ministeri de Foment i la Generalitat Valenciana han signat, amb data 11 d'abril de 2005, un protocol de col·laboració per a l'execució de diverses actuacions en les seues respectives xarxes de carreteres i per al canvi de titularitat d'alguns trams d'estes xarxes, i concreten ara mitjançant l'Acord de data 14 de juliol de 2009 els compromisos i obligacions jurídiques de les parts quant a les activitats d'interés comú al corredor del Mediterrani, entre Vilanova d'Alcolea i la Jana (província de Castelló).  
En la clàusula segona de l'acord s'estableix que la Generalitat Valenciana atorga al Ministeri de Foment la titularitat del Projecte Bàsic d'Autovia entre Vilanova d'Alcolea i la Jana, aprovat definitivament per la Generalitat Valenciana. D'altra banda, el Ministeri de Foment declara d'interés general per a l'Estat el traçat definit en el Projecte Bàsic entre Vilanova d'Alcolea i la Jana que ha aprovat la Generalitat Valenciana.  
El lliurament de l'esmentat projecte bàsic implica que el Ministeri de Foment pot licitar, redactar i aprovar els projectes que comporte el projecte bàsic, així com licitar i executar les obres que es definisquen en estos projectes, sense incórrer en un conflicte de competències entre administracions.  
Les esmentades cessions de carreteres de la xarxa estatal a la Generalitat Valenciana es justifiquen bé pel fet que estes perden la funcionalitat del llarg recorregut i donen servei a un trànsit de caràcter local o supramunicipal i són substituïdes per vies d'una major capacitat i prestacions tècniques, o bé perquè la Generalitat ha executat, està executant i ha realitzat estudis de vies de gran capacitat que poden integrar-se en la xarxa estatal per prestar servei a trànsit de llarg recorregut.  
Ni el canvi de titularitat ni cap dels actes reflectits en l'acord mutu comporten transferències de capital entre les administracions signants, ni cap altre compromís diferent dels que recull l'acord.  
En virtut d'això, a proposta del ministre de Foment i amb la deliberació prèvia del Consell de Ministres en la reunió del dia 31 de juliol de 2009,  
DECRETE  
Article 1. Inclusió de les actuacions planificades a l'autovia entre Vilanova d'Alcolea i la Jana en el catàleg de la xarxa de carreteres de l'Estat.  
Queden incloses en el catàleg de la xarxa de carreteres de l'Estat les actuacions planificades a l'autovia entre Vilanova d'Alcolea i la Jana.  
Article 2. Formalització del canvi de titularitat   
El canvi de titularitat es formalitzarà mitjançant una acta de lliurament i recepció subscrita pels representants de les administracions interessades, cosa que determinarà la cessió.  
En l'acta de lliurament i recepció es determinaran amb precisió els límits dels trams afectats i dels béns que hi són annexos, de conformitat amb el que estableix l'article 12.3 del Reglament General de Carreteres  
DISPOSICIÓ ADDICIONAL  
Única. Modificació de la xarxa de carreteres de l'Estat  
Els canvis de titularitat efectuats implicaran la modificació deguda de la xarxa de carreteres de l'Estat.  
DISPOSICIÓ TRANSITÒRIA   
Única. Règim transitori de competències  
Fins que no es formalitze el canvi de titularitat, cada administració continuarà sent competent respecte del tram que cedeix.  
DISPOSICIÓ FINAL   
Única. Publicació simultània i entrada en vigor  
Este reial decret es publicarà simultàniament en el Boletín Oficial del Estado i en el Diari Oficial de la Comunitat Valenciana i entrarà en vigor l'endemà de la publicació.  
Consolat Honorari d'Espanya a Funchal, 31 de juliol de 2009  
JOAN CARLES R.  
El ministre de Foment,  
JOSÉ BLANCO LÓPEZ